Марғилондаги хонадондан 101 минг донадан зиёд диск топилди\nЗамон шиддат билан ўзгариб бормоқда, дунёнинг нариги четида рўй берган бирорбир янгилик, ниҳоят қисқа муддатларда бошқа бир нуқтада акс-садо беради. Хусусан, бу янгиликларини тарқалишида ахборот ташувчи қурилмаларининг ўрни беқиёс. Аммо, ушбу технологиялардан унумли фойдаланиш ўрнига мўмай даромад илинжида эгри мақсадларда фойдаланиб қолишга уринаётган шахсларнинг борлиги ачинарлидир.\nМаълумки, Ўзбекистон Республикасининг “Муаллифлик ҳуқуқи ва турдош ҳуқуқлар тўғрисида”ги Қонуни, Вазирлар Маҳкамасининг “Киновидео маҳсулотларни ишлаб чиқариш, кўпайтириш, дубляж қилиш, сотиш ва уларнинг прокати бўйича фаолият турларини лицензиялаш тўғрисидаги Низомни тасдиқлаш ҳақида”ги Қарори ва бошқа меъёрий-ҳуқуқий ҳужжатларда бу борадаги тартиб-қоидалар аниқ белгиланган. Ана қонун-қоидаларга чап бериб, муаллифлик ҳуқуқини бузган ҳолда фойда олишни кўзлайдиган замонавий “қароқчилар”га кўмак бераётган фуқаролар ҳам учраб турибди.\nБу каби ҳолатларнинг олдини олиш мақсадида божхоначилар томонидан мамлакатимизга DVD ва СD дискларни ноқонуний йўллар орқали олиб кирилишига қарши курашилмоқда.\nЯқинда Фарғона вилояти божхона бошқармаси ходимлари ва ҳуқуқни муҳофаза қилувчи бошқа идоралар вакиллари билан ҳамкорликдаМарғилон шаҳар Зарафшон кўчасида яшовчи фуқаро Ф.Исахановнинг яшаш хонадони амалдаги тартибларга мувофиқ холислар иштирокида кўздан кечирилди.\nТекширув натижасида ушбу хонадон юртимизга ҳеч қандай ҳужжатларсиз, ноқонуний йўллар орқали олиб кирилган товар моддий бойликларини сақлаш учун омборга айлантирилганлиги, хусусан, умумий қиймати 531 млн. 110 минг сўмлик 21 хил турдаги 101 250 дона DVD-R дисклар, 5 000 дона Panasonic DVC видеокассета, 413 дона уяли телефон аппаратлари ҳамда 18000 дона диск соладиган целофан пакетлар ноқонуний сақланаётганлиги аниқланди.\nКелгусида турли фильм ва концертларни ноқонуний усулда кўпайтириш имконини берувчи ушбу дисклар ҳамда уяли телефон аппаратларининг мам лакатимизга қонуний олиб кирилганлигини тасдиқловчи биронта ҳам ҳужжат йўқ экан.


2022 йил 10 январгача Зангиота ҳокимининг қурилиш бўйича ўринбосари бўлиб ишлаган шахсга нисбатан Жиноят кодексининг учта моддаси билан айблов эълон қилиниб, сиртдан қамоққа олиш эҳтиёт чораси қўлланган ва қидирув эълон қилинган.\nЗангиота тумани ҳокимлиги мансабдор шахслари ва бошқаларга нисбатан қўзғатилган жиноят иши юзасидан тергов ҳаракатлари олиб борилмоқда.\nБош прокурорнинг матбуот котиби Ҳаёт Шамсуддинов Kun.uz'га маълум қилишича, жиноят иши доирасида Зангиота тумани ҳокимининг собиқ ўринбосарига Жиноят кодексининг 167-моддаси (ўзлаштириш ёки растрата йўли билан талон-торож қилиш), 205-моддаси (ҳокимият ёки мансаб ваколатини суиистеъмол қилиш) ва 209-моддаси (мансаб сохтакорлиги) билан айблов эълон қилиниб, сиртдан қамоққа олиш эҳтиёт чораси қўлланилган ҳамда қидирув эълон қилинган.\nKun.uz'нинг аниқлашича, жиноят иши туман ҳокимининг саноатни ривожлантириш, капитал қурилиш, коммуникация ва коммунал хўжалик масалалари бўйича собиқ ўринбосари Ж.У.га нисбатан қўзғатилган. У 2022 йил 10 январдан ўз аризасига биноан лавозимидан озод этилган.\nҚайд этиш лозим, мазкур иш Kun.uz суриштирув ўтказган ҳолат: Зангиотада мактаб қурилиши учун мўлжалланган ер тадбиркорга аукционсиз, нол қийматда бериб юборилгани ва у ерда турар жойлар қурилгани билан боғлиқ эмас. Декабр ойида мазкур ҳолат бўйича ҳам жиноят иши қўзғатилган эди.


Fan dasturi bajarilishining kalendar rejasi\nKafedra мudiri: _____________\n«_____» _____________ 20 yil\n(Ma’ruza, lаbоrатоriya, aмаliy маshg’ulotlar, kurs ishlari)\nYo’nalish: __GTI va NSF_______\nFаnning nomi: _____________Materiallar qarshiligi_________________________________________\nМаslahat va amaliy mashg’ulotni olib boruvchi:\nМustaqil mashg’ulotlarni olib boruvchi:\nBаjаrilganligi haqida ma’lumot\nОy va kun\nМатериаллар қаршилиги бўлимининг умумий тушунчалари\nЧўзилиш ва сиқилиш\nТекис шаклларнинг геометрик характеристикалари.\nНуқтанинг кучланиш ва деформацияланиш ҳолатлари\nТўғри стерженларнинг эгилиши\nМураккаб қаршилик. Мустахкамлик назариялари.\nСиқилган стерженларнинг устиворлиги\nЮкларнинг динамик таъсири\nЧекли элементлар усули.\n«Қурилиш механикаси» бўлимининг, максади, вазифалари.\nҚўзғалмас ва харакатланувчи юклар таъсиридаги иншоотлар ҳисоби\nКўп оралиқли статик аниқ балкаларнинг ҳисоби.\nЯсси фермалар хисоби\nУч шарнирли аркалар хисоби\nКўчишлар назарияси. Эластик деформация ва кўчиш\nСтатик ноаниқ системаларни хисоблаш. Статик ноаниқ системаларни куч усулида хисоблаш\n«Материаллар қаршилиги» бўлимининг умумий тушунчалари, қабул қилинган асосий принцип ва фаразлари. Ташқи кучлар - уларнинг турлари ва ўлчов бирликлари. Хисоб схемалари. Оддий деформация турлари. Сортамент жадвали билан танишиш.\nИчки кучлар ва оддий деформация турларида ҳосил бўладиган ички куч компоненталари - бўйлама куч "N", буровчи момент "Мб", кўндаланг куч "Q", ва эгувчи моментлар "Мх, Му". Кучланишлар хакида тушунча. Нормал ва уринма кучланишлар: ҳақиқий нормал кучланиш, мустаҳкамлик чегарасидаги нормал кучланиш, рухсат этилган нормал кучланиш, мустаҳкамлик шарти.\nЧўзилиш ва сиқилиш. Марказий чўзилиш (сиқилишда)да стержен кўндаланг кесимларида ҳосил бўладиган бўйлама куч "N"ни аниқлаш. Буйлама кучни эпюраси. Марказий кучлар системаси таъсир қилган ҳолат учун бўйлама куч "N" эпюрасини қуриш.\nКучланишни аниқлаш ва эпюрасини қуриш. Чўзилиш (сиқилишда) мустаҳкамлик шарти. Поғонали стерженлар ҳисоблаш. Кесим танлаш, рухсат этилган юкни аниқлаш. Абсолют деформацияни аниқлаш ва эпюрасини қуриш.\nХусусий оғирлик ва ҳарорат таъсирида ҳосил бўладиган кучланиш ва деформацияларни аниқлаш. Тенг қаршилик кўрсатувчи стерженлар учун кесим танлаш.\nЧўзилиш ва сиқилишда учрайдиган статик ноаниқ масалаларни ечиш.\nТекис шаклларнинг геометрик характеристикалари. Стандарт профилли текис шаклларнинг геометрик характеристикаларини жадваллардан аниқлаш.\nОддий ва мураккаб шаклларнинг ўқларга нисбатан статик моментларини ҳисоблаш. Мураккаб шаклларнинг оғирлик маркази координаталарини аниқлаш. Оддий шакларнинг инерция моментларини аниқлаш.\nПараллел ва буралган ўқларга нисбатан текис шаклларнинг инерция моментларни аниқлаш. Бош ўқлар ва бош инерция моментлар.\nМураккаб шакллар учун бош ўқ ҳолатини ва бош инерция моментларни аниқлаш.\nСилжиш. Соф силжиш. Силжишдаги Гук қонуни. Юнг модули билан силжишдаги эластиклик модули орасидаги боғланиш. Силжишда мустаҳкамликни баҳолаш. Рухсат этилган уринма кучланишни аниқлаш.\nСилжишга ишлайдиган бирикмаларнинг амалий ҳисоби - парчин михли, болтли ва пайвандли бирикмаларни ҳисоби.\nБуралиш. Буралиш деформацияси. Буровчи моментни аниқлаш ва эпюрасини қуриш. Доиравий ва халқасимон кесимли вал учун кучланишни ва деформацияни аниқлаш.\nБуралишда мустаҳкамлик шарти. Валнинг диаметрини аниқлаш. Валнинг буралишдаги бикрлигини аниқлаш. Нисбий буралиш бурчагини аниқлаш. Майда қадамли цилиндрик пруженаларни ҳисоблаш.\nЭгилиш. Соф эгилиш. Кундаланг эгилиш. Тўғри стерженларнинг эгилишида ички кучлар - эгувчи момент "М", кўндаланг куч "Q" ва бўйлама куч "N" аниқлаш ва эпюраларини қуриш.\nКонсол, иккита таянчда ётган ва синиқ балкаларга ҳар хил ташқи кучлар таъсир қилганда ҳосил бўладиган М, Q, N аниқлаш ва эпюраларини қуриш.\nСоф эгилиш. Нормал кучланишни аниқлаш. Нормал кучланиш бўйича мустахкамликни текшириш.\nКўндаланг эгилиш. Уринма кучланишни аниқлаш. Уринма кучланишга нисбатан мустахкамликни текшириш. Бош кучланишларга нисбатан мустаҳкамликни текшириш\nМатериалларни синаш машиналари.\nМурт ва пластик материаллар ва уларни синаш методикаси\nМатериалларнинг характеристикаларини синов йўли билан ўрганиш\nЧўзилиш ва сиқилишга оид баъзи мураккаб масалаларни ечиш\nСилжишга ишлайдиган конструкцияларнинг амалий ҳисоби\nЭгилишга ишлайдиган қўшма балкаларни ҳисоблаш\nМустаҳкамлик назариялари. Мураккаб қаршиликда мустаҳкамликни баҳолаш\nСтерженьлар системасини кинематик анализ қилиш\nТаъсир чизиқлари назарияси. Статик аниқ рамалар учун таъсир чизиқлари. Таъсир чизиқлари ёрдамида ички зўриқишларни аниқлаш\nФерма хақида тушунча. Шпренгелли фермалар хисоби.\nYetakchi o’qituvchi: __________ _____ E. Abdimo’minov________


Шавкат Саидов: «Футболчиларимизга миннатдорчилик билдираман» » Скачать музыку бесплатно новинки музыки 2016-2017\nШавкат Саидов: «Футболчиларимизга миннатдорчилик билдираман»\nКомментариев: 0 Просмотров: 112 Дата: 11-03-2016, 18:43 "Машъал" - "Металлург" учрашувидан кейин бўлиб ўтган матбуот анжуманида меҳмонлар устози Шавкат Саидов қатнашди.— Бугун иккита ҳар хил бўлимларга гувоҳ бўлдик. Биринчи бўлимда "Машъал" тўлиқ устунлик қилди, ҳатто улар 3-4 та тўп киритишлари ҳам мумкин эди. Иккинчи бўлимда эса аксинча, биз устунлик қилдик. Йигитларга танаффусда берган кўрсатмаларимизга амал қилиб, ўйинни бизнинг фойдамизга ҳал қилганликлари учун мураббийлар штаби номидан миннатдорчилик билдираман.— "Металлург" таркибида бир нечта ёш ўйинчилар ҳаракат қилаётганига қарамай жамоа натижа кўрсатмоқда. Ёшлар мавсум давомида стабилликни сақлаб қола оладими?— Бир неча йиллардан буён таркибимизда катта ўзгаришлар қилмадик, бу йил эса кўплаб футболчилар жамоани тарк этишди. Уларнинг ўрнини асосан ўринбосарлар таркибимиздаги ёш ўйинчилар, шунингдек бошқа жамоалардан таклиф этилган айрим футболчилар тўлдиришди. Жамоамизнинг асосий мақсади ёшлар билан ўтган йилгидан яхшироқ натижа қайд этиш.— Олий лига 2 ва 3-турлари орасида анча вақт бор. Жамоа бу вазиятдан қандай чиқиб кетади?— Клубимиз одатдагидек беш кунлик режим асосида машғулотларни олиб боради. Бу орада Ўзбекистон кубогининг 1/16 финали доирасида ўйинимиз бор, кубокдаги мақсадимиз 1/8 финалга чиқиш. Ушбу учрашувдан кейин эса Чирчиқда машғулотларни давом эттирамиз.— Киритилган голлар ҳақида қандай фикрдасиз?— Мен биринчи голимизга тўхталмоқчиман. Ўйиндаги ҳисобни тенглаштирувчи голни киритган вазиятимизда "Бунёдкор"дан таклиф этилган Жавоҳир Эсонқулов охиригача курашди. Бу йигит 1997 йилда таваллуд топган, агар мана шу темпда ўйнашда давом этса келажакда терма жамоада ҳам кўришимиз мумкин. - деб хабар бермоқда Stadion.uz нашри.


12 май 2021, Тошкент вақти: 00:28\nБанклардан ўз пулини ола олмай кунлаб сарсон бўлаëтган ўзбекистонликлар сафи кун сайин кенгайиб¸ банклар олдидаги навбатларнинг кун сайин узайиб бораëтгани кузатилмоқда.\nБу баëнотларда банкларда жисмоний ва юридик шахсларга хориж валютасини сотиш жараëни муаммосиз давом этаëтгани¸ аҳоли хориж валютаси олди-сотдисини халқаро банк пластик карточкалари орқали амалга ошираëтгани айтилади.\nГарчи бу баëнотларда Озодлик радиоси тилга олинмаса-да¸ банклар номи ва баëнот мазмунидан унинг Озодлик эълон қилган хабарни билвосита рад қилиш уриниши экани кўрилади.\nОзодлик 20 май куни Ўзбекистон Марказий банки жисмоний ва юридик шахслар учун валютани расмий курс бўйича айирбошлаш операцияларини вақтинча тўхтатиб қўйгани тўғрисида "Алоқабанк" ходимига таянган ҳолда хабар қилган эди.\n22 май куни Марказий банк бу хабарга ишора қилоувчи илк “раддиянамо” баёнотни эълон қилган, лекин валюта айирбошлаш операциялари тўхтатилмаганини очиқ айта олмаган эди.\nБу баëнотдан уч кун ўтиб¸ 26 май куни Озодлик мухбири билан суҳбатда "Ипак Йўли банки", "Ипотека" банки ва "Туронбанк"нинг валюта операциялари учун мутасадди бўлимларининг барчаси сўмни расмий курс бўйича пластик карточкага нақдсиз кўринишда конвертация қилиш операциялари камида июль ойигача тўхатилганини тасдиқлашди.\nТижорий банклар бир чоракда бир марта сўмни эркин валютага айирбошлаш операциялари тўхтатилганини талабгорлар кўпайиб кетгани билан изоҳлашди ва чеклов Марказий банк томонидан жорий қилинганми, деган саволни жавобсиз қолдиришди.\n"Қишлоқ қурилиш банки"нинг валюта операциялари бўлими ҳам конвертация VISA карталарининг йўқлиги боис июль ойигача амалга оширилмаслиги, лекин фавқулодда ҳолда 600 АҚШ долларигача айирбошлаб беришлари мумкинлигини билдирди.\nВалюта операциялари вақтинча тўхтатилгани тўғрисидаги хабарлар Марказий банк Ўзбекистон Бош вазирини мамлакат иқтисодида нақд пул тақчиллиги юзага келганидан огоҳланирган пайтга тўғри келди.\nНақд пул тақчиллиги боис мамлакат бўйлаб иш ҳақи ва ижтимоий тўловлар¸ хусусан нафақа ва пенсия пулларини вақтида тўлай олмаслик ҳоллари кенгайиб бормоқда.\nМарказий банк раиси биринчи ўринбосарининг Бош вазир Шавкат Мирзиëевга юборган хатининг Озодликка сиздирилган нусхасидан¸ нақд пул тақчиллиги боис ИИВ¸ МХХ каби махсус контингент ташкилотларига тўловларни ўз вақтида етказиб бўлмай қолгани айтилади.


Тошкент, Ўзбекистон (UzDaily.uz) -- «KAFOLAT sug`urta kompaniyasi» АЖда 26 январ куни ижро этувчи органинг кенгайтирилган мажлиси бўлиб ўтди. Мажлисда компаниянинг 2015 йил фаолияти якунлари ва 2016 йилга мўлжалланган устувор вазифалари муҳокама этилди. Тадбирда компания ҳудудий бўлинмалари раҳбарларининг 2015 йил даврида компания молиявий-иқтисодий ривожланиши прогноз кўрсаткичларининг бажарилиши тўғрисидаги ҳисоботлари тингланди.\nЙил якунлари бўйича компания фаолиятининг натижалари танқидий нуқтаи назардан кўриб чиқилиб, суғурта фаолиятини келгусида янада такомиллаштириш йўллари белгилаб олинди, компания иш режаларига зарур қўшимча ва ўзгартиришлар киритилди.\n2015 йил давомида компания томонидан 634 413 суғурта шартномалари тузилиб 57,8 млрд. сўм суғурта мукофотлари жамланди. Суғурта мукофоти тушуми ҳажми ўтган йининг шу даврига нисбатан 137,6% ташкил қилди.\nКомпания томонидан аҳоли, корхона ва ташкилотларга кўрсатилган суғурта хизматларининг умумий ҳажми ҳисобот йилида салкам 29,5 трлн. сўмни ташкил этиб, бу ўтган йилги кўрсаткичга нисбатан 195,3 фоизга кўп демакдир.\nАлоҳида қайд этиш жоизки, компания мажбурий суғурта турлари бўйича хизмат кўрсатишда суғурта бозорида пешқадамлардан ҳисобланади. Ҳусусан, 2015 йил якунига кўра транспорт воситалари эгаларининг фуқаролик жавобгарлигини мажбурий суғурта қилиш бўйича салкам 14,9 млрд. сўм суғурта мукофотларини жамлашга эришди ва ушбу йўналишда фаолият юритаётган суғурталовчилар ўртасида 2-ўринни эгаллади. Иш берувчининг фуқаролик жавобгарлигини суғурталаш бўйича ҳам кенг кўламли ва салмоқли ишлар амалга оширилиши натижасида ҳисобот даврида компания томонидан 9,3 млрд. сўмга яқин суғурта мукофотлари жамланди ва ушбу йўналишда фаолият юритаётган суғурталовчилар ўртасида компаниямиз 2-ўринни эгаллади.\nКомпания аҳоли, корхона ва ташкилотларга янада яқин бўлиш мақсадида хизмат кўрсатиш тармоғини кенгайтирмоқда ҳамда ҳар бир мижознинг замонавий талабларига жавоб берувчи суғурта турларини тақдим этиб келмоқда. Мижозларнинг талаб ва истакларини қондира оладиган янги йўналишлар ва суғурта турларини яратиш устида доимий равишда иш олиб борилмоқда. Ҳусусан, ҳисобот даврида «Автотранспорт воситаларига ўрнатилган газ ускуналарини суғурталаш», «Ҳайдовчиларни бахтсиз ҳодисалардан суғурталаш», «Абитуриентларни бахтсиз ҳодисалардан суғурталаш», «Маиший техника ва электроникаларни суғурта қилиш», «Қамчиқ довонидан ўтувчи транспорт воситаларини комплекс суғурта қилиш» каби янги суғурта турлари ишлаб чиқилиб амалиётга тадбиқ этилди. Шу билан бирга, «Кексаларни қадрлаш ва эъзозлаш йили» Давлат дастурига мувофиқ компания томонидан қўшимча «Нуроний» ва «Файзли хонадон» номли янги суғурта хизматлари ишлаб чиқилиб, ҳаётга тадбиқ қилинди.\nКомпания тизимида ҳодимларни танлаш, уларни тайёрлаш, малакасини ошириш ва жой-жойига қўйиш масаласига алоҳида эътибор қаратилган. Жумладан, 2015 йилда Компаниянинг минтақаларида янги бўлинмалари очилиши ҳамда структура ўзгариши натижасида 28 иш жойи ташкил этилди. Бундан ташқари, компания минтақавий бўлинмаларига 59 суғурта агентлари қабул қилинди. Жами 87 янги иш ўринлари очилди. Компания томонидан 2015 йил даврида 10,4 млрд. сўмдан ортиқ суғурта қопламалари амалга оширилди. Ҳисобот даврида жами 3982 та ариза бўйича суғурта тўловлари амалга оширилган бўлиб, бу ўрта ҳисобда кунига 11-12 та суғурта тўловлари амалга оширилганлигидан далолат бермоқда.


Ана шундай асарлар ёзиб, ўз халқини дунёга танитган, жаҳон адабиётига асарлари билан беқиёс ҳисса қўшган қардош қирғиз ёзувчиси Чингиз Айтматовнинг ёзган ҳар бир асари мен учун қадрли ва севимлидир.\nЙиллар мобайнида ушбу улуғ ёзувчининг ижод намуналаридан миллионлаб инсонлар баҳраманд бўлиб келмоқда. Чингиз Айтматов қаламига мансуб «Болалигим» қиссаси мен ёқтириб, такрор-такрор ўқийдиган асаримдир.\nУшбу қисса келажакда ёзиладиган бир қанча асарларнинг туб маъносини англашда ва ҳис этишда бир очқич, муаллиф ижодининг калити ҳисобланади. Қиссада адиб қирғиз халқининг ўзига хос урф-одатлари, удумлари, яшаш тарзи, инсонлари ва уларнинг табиат билан узвий боғланишларини маҳорат билан акс эттирган. Фожиали болалик даври, отасининг қатағон қилиниши, очарчилик, уруш даврларидаги йўқчилик каби ҳолатларнинг барчасини ўз бошидан ўтказиб қаламга олгани сабабли асар анча жонли ва таъсирли чиққан. Шунча қийинчиликларга қарамасдан муаллиф болалигининг тотли кунларини овулда, катта энаси ва қавм-қариндошларининг меҳр-муҳаббатига йўғрилган ҳолда ўтказади. Катта энасининг хат-саводи бўлмаса-да, туғма ақл-зако соҳиби бўлгани, халқ достонлари, термалар, ўланлар, ривояту эртакларни узун кечаларда айтиб бериши балки бўлғуси адибнинг қалбида адабиётга нисбатан меҳр уйғотгандир.\nАсарнинг мени энг кўп ҳаяжонга солган жойи овулдагилар қўй-йилқиларни хашак мўл жойга кўчириши билан боғлиқ воқеадир. Довондан ошиб ўтиш олдидан каттаю кичик, ёшу қари гулхан атрофига тўпланиб, термалар айтишларию дуолар ўқишларидир. Яратганга шукрона келтириб, бола-чақамиз, мол-ҳолимиз билан тўрт кўз тугаллигини, бағри бутунлигини сўрашлари, эзгу тилаклар қилишлари бўлган. Балки қирғиз халқи ва биз ўзбек халқининг урф-одатларимиз, қиладиган дуоларимиз бир-бирига ўхшаб кетгани учун ҳам бу бизга қаттиқроқ таъсир қилар. Лекин асарнинг тагмаъноларида яна бир довондан ошишга чоғланган инсон қисмати, руҳияти ҳам чиройли очиб берилган. Довон ошиш рамзий маънога ҳам эга. Турмушнинг, ҳаётнинг бир палласидан бошқа бир маромига ўтиш олдидан бир нафас ўзни сарҳисоб қилишга менгзайди. Ортда қолган ишларга бир қур назар солиш, ўзни тафтиш этиш, олдиндаги мавҳум ҳаётни кўз олдига келтириш, орадаги яхши-ёмон ишлар учун бир-бировдан, Яратгандан узр тилаш... Бу тасвир асарнинг энг авж нуқтаси бўлса, ажаб эмас...\nМуаллиф ҳаётидаги, характеридаги, қисматидаги кўплаб нуқталар, асарларидаги айрим қарашлар ана шу болаликда ва ўсмирликда олган таълим-тарбиясига туташади. Қиссани такрор-такрор ўқир эканман, муаллифнинг оғир шароитда яшаб хат ташувчи, солиқчи бўлиб ишлагани, ҳар куни турли фожиаларни ўз кўзи билан кўришга, қора хат келганларнинг бахтиқаролиги изтиробини бирга тортишга мажбур бўлгани мени ҳам ларзага солади. Ёзувчилик сабаб укаси иккаласи пойабзалини авайлаб, совуқда сойни ялангоёқ кечиб ўтиши ўша машъум йиллар заҳмини хаёлда гавдалантиради. Назаримда, муаллифнинг ана шундай азобларни бошдан кечириб, улардан омон қолиб, улкан ёзувчи бўлиб етишиши ҳар бир ўқувчи учун энг аҳамиятли жиҳат бўла олади.\n🕔19:30, 02.07.2021 ✔49\n✔ 49 🕔 19:30, 02.07.2021\n✔ 611 🕔 14:43, 17.04.2021


ЎзА - “Басё юрти мўъжизалари“\n16.12.2019 Чоп этиш версияси\n“Басё юрти мўъжизалари“\n“Oltin meros-press” нашриётида таниқли ижодкор Амирқул Каримнинг “Басё юрти мўъжизалари“ номли китоби чоп этилди.\nЎзбекистон ва Япония муносабатларига бағишланган китобда муаллифнинг кунчиқар мамлакатга қилган сафари таассуротлари, япон иқтисоди, шеърияти, насри, нафис санъати, тезкор оммавий ахборот восита ва ахборот агентликлари ҳақида сўз боради.\nТўпламдан япон шоири Басёнинг 100 та шеъри, Акутагава Рюноске ҳикоялари, япон халқ мақоллари таржимаси, Япония тарихий обидалари, орден ва медаллари, япон миллий байрамларига оид қизиқарли фактлар ўрин олган.\nКитобга шунингдек, Ўзбекистон – Япония муносабатлари, расмий ҳужжатлар, Япониянинг Ўзбекистондаги, Ўзбекистоннинг Япониядаги Фавқулодда ва мухтор элчилари ва икки мамлакат делегацияларининг ташрифлари ҳақида маълумотлар киритилган. Морика Магосакининг ўзбек ва япон тилларда бир хил маънони англатувчи сўзлар ҳақидаги тадқиқоти ҳам китобдан жой эгаллаган.


«Шартнома узайтирилгани йўқ». Рўзиқул Бердиев Ислом Кенжабоев ва жамоани тарк этиши мумкин бўлган 7 футболчи ҳақида\nНасафРўзиқул БердиевИслом Кенжабоев\nҚаршининг «Насаф» клуби 2020 йилги мавсумни кутилганидан яхшироқ ўтказиб, Суперлигада кумуш медалларига эга чиққан бўлса, Ўзбекистон кубоги баҳсларида яримфиналга қадар етиб борди. Муваффақиятли ўтган мавсумдан кейин жамоани аксарият етакчи футболчилар тарк этиши кутилмоқда.\nКлуб бош мураббийи Рўзиқул Бердиевнинг Tribuna.uz сайти мухбирига маълум қилишича, шартномаси якунига етган футболчилардан Ислом Кенжабоевнинг Қарши клубини тарк этиши ойдинлашган.\n«Ислом Кенжабоевнинг жамоамиз билан шартномаси шу йилнинг сўнгига қадар имзоланган эди. Мавсум якунланганидан кейин у олдида Жанубий Корея клубидан таклиф борлиги ва ўзини хорижда синамоқчи эканлиги ҳақида менга айтганди. Эртага, 25 декабрь куни Ислом жамоамизни никоҳ оқшомига таклиф қилган. Унинг кейинги фаолияти ва ҳаётига омад ва бахт тилаб қоламан», - дейди «Насаф» бош мураббийи.\nИслом Кенжабоевдан ташқари, «Насаф» асосий таркибининг яна 7 нафар футболчиси билан имзоланган шартномаларнинг муддати якунига етган. Жумладан, ҳужумчи Бобур Абдухолиқов, яримҳимоячи Шароф Муҳитдинов, Марко Станоевич, Дилшод Раҳматуллаев, Жавоҳир Эсонқулов, ҳимоячилар Дилшод Саитов ва жамоа сардори Умар Эшмуродов сингари футболчилар билан амалдаги келишув яна бир ҳафтадан кейин, 31 декабрь куни ўз кучини тўлиқ йўқотади ва улар эркин агентга айланишади. Маълум қилинишича, шартномаси якунига етган футболчилар билан ҳали ҳам янги шартнома имзолангани йўқ.\n«Ҳа, бир қатор футболчиларимизнинг амалдаги шартномаси жорий мавсум якунида ниҳоясига етади. Улар билан ҳали шартномани узайтира олганимиз йўқ. Таркибда қандай ўзгаришлар бўлиши ҳақида ҳозирча гапириш қийин», - дейди Рўзиқул Саъдуллаевич Tribuna.uz сайтига.\nМаълумот учун, Рўзиқул Бердиев Ўзбекистон профессионал футбол лигаси томонидан «Суперлиганинг 2020 йилдаги энг яхши мураббийи» номинациясида Шота Арвеладзе ва Миржалол Қосимов билан бирга уч номзоддан бири бўлиб турибди. Ғолиб номи йил якунида эълон қилинади.


Хунта « Ўзбекистон Халқ Ҳаракати\n24 August 2016 - 5:11\n1991 йил 19 август куни Совет Империяси фанатиклари бу давлатни сақлаб қолиш учун сўнгги марта чирпиниб кўрди.\nҚудратли Совет Армияси ва КГБси бирлашиб, давлат тўнтариши эълон қилишди. Аммо тўнтарувчилар тўнтарар эканлар, кутилмаганда қўллари қалтирай бошлади. Совет Империясининг жонини олишга келган ўша Руҳ тўнтарувчиларнинг қўлларини қалтиратаётганди. Москва кўчаларига чиққан танклар ҳам, фалаж бўлган қўнғизлар каби, буюрилган жойга юра олмадилар. Бу фалаж қўнғизлар устига чиқиб, хунтага қарши нутқ сўйлаганлар кейин рус халқининг миллий қаҳрамонига айланишди.\nМен 19 август куни эрталаб Ёзувчилар Уюшмасига келганимда фавқулодда ҳаракатлиликни кўриб, бир оз ҳайрон бўлдим. Янгиликни биринчи дуч келган кутубхоначи Лола опадан эшитдим:\n— Москвада «переворот» бўлибди, — деди у.\nҚайта қуриш даврида попуги пасайиб қолган коммунист-ёзувчилардан бири ёнимдан ўтиб кетаётиб, «ниҳоят тартиб ўрнатиладиган бўлди,» деди баланд овоз билан.\nТез «Эрк» партияси Ҳайъатини чақирдик. Ҳайъат аъзоларининг ҳаммаси Хунтага қарши норозилик билдириш тарафдори бўлди. Йўқотадиган нарсамиз йўқ, аллақачон КГБ бизни таъқибга олди, деди Ҳайъат аъзолари. Ётиб қолгунча отиб қолишимиз керак, дедилар.\nТушга яқин Хунтага қарши манифест матни тайёр бўлди. Ўша заҳотиёқ «Озодлик» ва «Озод Европа» радиоларига ўқиб берилди. Айни пайтда, «Эрк» газетасининг тайёрланаётган сони биринчи саҳифасига материаллар ўрнига партиянинг Хунтага қарши баёноти ва халққа мурожаатини қўйиб, тез чоп қилдик.\n19 август куни кечқурун «Эрк»чилар, одатдагидек, Ёзувчилар Уюшмасида тўпланмади. Ҳамма уй-уйига тарқади. Ғалати бир кутиш бошланди. Москвадаги демократларни ҳибсга олиш бошланса, бизда ҳам айни ҳаракат такрорланиши муқаррар эди. Буни ҳеч ким бир-бирига айтмаганди, аммо ҳар ким ичида бунга тайёргарлик кўраётганди.\nБу ваҳима эмасди. Вазиятнинг қалтислиги шундоқ кўриниб турарди. Москвада асаби нозик баъзи таниқли демократлар 19 август синовига дош беролмай, Америкага қочишганини бир неча кундан кейин эшитдик. Бизнинг «Бирлик»нинг баъзи раҳбарлари ҳам 19 август куни Қирғизистонга «шошилинч сафарга» кетгани кейин маълум бўлди.\nЎша куни оқшом «Эрк» ҳайъати аъзоси бухоролик йигит Тошпўлат Йўлдошев менга телефон қилди. Хунтанинг келажаги борми-йўқми, телемуҳокама қилдик. Йўлдошевнинг фикрича, Хунтанинг келажаги йўқ эди. Йўлдошев, совет системасини ичдан танирди. Бир неча йил дипломатик вазифаларда чет элларда ишлаган тажрибали маъмур эди. Унинг башороти тўғри чиқди, Хунта уч кунга бормади.\nАммо шу уч кун Ўзбекистон тепасида турган раҳбарларнинг нақадар принсипсиз шахслар эканини фош қилишга етди. Хунта тўнтариш эълон қилган куни Деҳли сафаридан қайтаётган Ўзбекистон Компартиясининг биринчи секретари Каримов самолёт бортидан Хунта бошлиғи Янаевга табрик телеграммаси жўнатди.\nЎзбекистонда Каримовнинг ўрнига қолган Бош вазир Мирсаидов Хунта фармойишларини ўзбек газеталарида бажонидил чоп қилиб берди. Чоп қилибгина қолмай, бу фармойишларни амалда ижро эта бошлади. Бу фармойишлар республика Прокурори, шаҳар ва вилоят Прокурорларига жўнатилиб, бу асосда ҳаракат қилишга, тўғрироғи, амр келган заҳоти репрессия машинасини юргизиб юборишга тайёр туриш буюрилди.\n«Эрк» партиясининг аввалдан режалаштирилган Қурултойи 21 август куни ўтиши керак эди. Тошкент шаҳар Ижроқўми бу Қурултойни ўтказиш ГКЧП (Хунта) фармойишларига кўра мумкин эмаслигини бизга расмий хат билан билдиргани эсимда. 20 август куни Хунтага қарши баёнотимиз босилган «Эрк» газетасидан бир нечта нусхасини олиб, Олий Кенгашга бордим. Бир неча депутатга тарқатдим. Кейин Олий Кенгаш Раиси Йўлдошев қабулхонасига кирдим. У ерда ҳам саросима ҳоким эди.\nЙўлдошев кабинетида йўқ эди. Бу кабинет тўрида осилиб турадиган Горбачев портрети ҳам худди Йўлдошевнинг ўзидай ғойиб бўлганди. «Эрк»нинг бир нусхасини Йўлдошевга шахсан беринг, деб унинг секретарига узатдим. Аслида, фақат Йўлдошев эмас, Ўзбекистоннинг бутун раҳбарлари ўз кабинетларидаги Горбачевнинг портретини 19 август куни олиб ташлашган эдилар.\nБу халқ «йўлбошчилари» Брежнев замонидаги қуллик бўйнтуруғини такрор киймоқ учун бўйинларини эгиб, кутиб туришарди. Шу куни кечқурун, яъни, 20 августда Ислом Каримов Компартия активи билан Олий Кенгаш Президиуми аъзоларини тўплаб, мажлис ўтказди. Бу мажлисда Ўзбекистонда ГКЧП ташкил қилишга эҳтиёж йўқ, чунки, биз шундоқ ҳам фавқулодда ҳолатда яшаяпмиз, тартиб-интизом бизда кучли, деган қарорга келишди. Бу Совет Иттифоқида Хунтага бўлган энг «оригинал» муносабат деб топилди. Бу очиқчасига мунофиқона муносабат эди.\nХунта фармойишларини Қирғизистон ўз газеталарида чоп этмади. Қирғизистон раҳбари Акаев, Хунтага расмий норозилик билдирди. Биз унинг жасоратидан фахр туйдик. Чунки, у ўзимизнинг туркистонлик лидер эди. Ўзбекистон раҳбарлари ҳам тарихнинг бурилиш нуқталарида шундай матонатли бўлишни орзу қилардик. Биз мухолифат бўлиб, Каримовни қаттиқ танқид қилсак ҳам, у бизнинг ўлкамизнинг раҳбари эди. Унинг дунё миқёсида обрўсизланишини бир ватанпарвар сифатида ҳеч истамасдик.\n19 август, афсуски, бизнинг раҳбарларга обрў келтирмади. Хунтанинг мағлубияти эса, уларни ўз ореинтацияларини яна бир марта 180 даражага ўзгартиришга мажбур қилди. Бу янада аянчлироқ манзара эди.


Бунда гап фақат ташвишланиш, компьютер олдидаги охири йўқ соатлар, шошилинч ютиб юборилган булочка ва Сизга қараб аксираётган ҳамкасбларда эмас. Деярли барчаси – принтердан тортиб то раҳбарингизгача – Сизнинг жисмоний ва руҳий саломатлигингизга салбий таъсир кўрсатиши мумкин.\nКомпьютер олдида ўтириш ҳаётингизни қисқартиради\nУзоқ вақт давомида ўтириш жуда зарарли. Турли оғриқлар ва қисилишлар – айсбергнинг учи холос. Ўтирадиган турмуш тарзи эрта вафотга сабаб бўлади.\nКўп ўтирадиган одамларда қандли диабет, семириш, саратон, таянч-ҳаракат ва юрак-қон томир тизимлари касалликларининг ривожланиши хавфи ортади. Ҳаттоки, 8 соатлик иш кунидан сўнг мунтазам спорт билан шуғулланадиган одамлар ҳам бундан мутасно эмас.\nКорнелл университетидан эргономика профессори Алан Хэдж (Alan Hedge) ҳар 8 дақиқада тана ҳолатини ўзгартиришни ва камида ҳар соатда икки мартта 2 дақиқалик машқ қилишни тавсия этади.\nГавдани нотўғри тутиш касалликларга сабабдир\nКуннинг кўп қисмида ўтиришингизга тўғри келса, иш жойингизни белни тўғри тутиш ва бўйинни чўзмаслик имкониятини яратган ҳолда жойлаштиришнгиз мақсадга мувофиқдир.\nКўпинча ва узоқ вақт давомида букчайиб ўтирадиганларни артрит, бурсит, мушак қисилишлари, бош оғриқлари ва бошқа ноҳушликлар кутади.\nЙўлакчали стол жароҳатланиш Хавфини оширади\nЮгуриш йўлакчаси семиришнинг олдини олиб, юрак-қон томири хасталиклари ривожланиши хатарини камайтиради. Бироқ, бундай стол хатолар сонини оширади. Бундан ташқари, йиқилиб тушиш ва иш вақтида жароҳат олиш мумкин.\nНонушта қилмаслик — организм учун стресс\nСиз доим энг муҳим овқатланиш вақтига кеч қоласиз ёки уни четлаб ўтасизми? Нонушта қилмаслик моддалар алмашишини бузади ва стрессга сабаб бўлади.\nНонушта қилмайдиган одамлар уйғонганидан сўнг дстлабки икки соат ичида овқатланадиганларга қараганда рак, қон босими, ортиқча вазн билан боғлиқ муаммоларга кўпроқ мойил бўлади.\nТушлик учун Фастфуд юрак хасталикларига олиб келади\nАксарият офис ишчилари вақти-вақти билан тез тайёрланадиган таомлар, фастфуд истеъмол қилади. Баъзилар буни кўпроқ амалга оширади, бошқалар – камроқ, аммо зазарли егуликнинг ҳаттоки баъзан қабул қилиниши салбий таъсирга эга.\nФастфуд порциясида ҳудди шу ҳажмдаги оддий таом порциясига нисбатан икки баробар кўп калория бўлади. Бундан ташқари, гамбургерларнинг барчасида юрак-қон томир касалликлари ривожланиши хавфини оширадиган оксидланган ёғлар кўп бўлади.\nИшгача узоқ йўл юриш саломатлик учун зарар\nАгар ишингизгача бўлган йўл 16 км.дан ортиқ бўлса, ҳар куни машинада офисга бориш қонда холестерин ва қанд миқдорини ошириши, тушкунликка сабаб бўлиши ва умумий нохушликка олиб келиши мумкин.\nЖамоат транспортида узоқ йўл босиш ҳам ёқимли ҳолат эмас. Яқинда ўтказилган тадқиқотга кўра, кунига 30 дақиқасини автобусда ўтказадиган одамлар ҳаётдан етарлича қониқмайди. Ҳаттоки, велосипед ҳайдовчилари ҳам давомий сафарларнинг салбий таъсиридан суғурталанмаган.\nРағбатлантирувчи мажлислар тушкунлик чақиради\nХодимлар жамоа руҳиятини ҳис қилиши ва компания вазифасини англаб етиши учун раҳбарлар тимбилдинг билан шуғулланишни, рағбатлантирувчи мажлислар ўтказишни ёқтиришади. Лекин, тадқиқотларнинг кўрсатишича, буларнинг бари тескари таъсир кўрсатиши мумкин: одамлар ижобий кайфият олмаслиги билан бир қаторда, ўзларини бахтсиз ҳис қила бошлайдилар ва ҳаттоки, тушкунликка тушиб қоладилар.\nОғир ҳаво ўпкаларга зарар етказади\nАҚШ Табиатни муҳофаза қилиш анегтлиги буни хаста бино синдроми деб номлаган. Иншоот ичидаги ҳаво ташқаридаги ҳавога нисбатан 100 мартага ифлосроқ бўлиши мумкин. Кондиционердан чиқадиган зарарли моддалар, хавфли бактерилар ва замбуруғ – буларнинг бари офисда ўтирганингизда атрофингизда учиб, ўпкангизга тушади.\nПринтер ва ксерокслар ўпка муаммоларига олиб келиши мумкин\nФотонусха олиш машиналарининг айрим моделлари иш вақтида озон – юқори реакцияли хусусиятга эга рангсиз газ ажратиб чиқаради. Озоннинг ҳаттоки кам миқдори ҳам кўкракда оғриқ, нафас йўллари ва кўзларнинг қўзғатилишига сабаб бўлиши мумкин.\nЛазерли принтерлар айнан шу сабабга кўра хавфли бўлиши мумкин. Бундан ташқари, тонер зарралари ўпка ва қонга тушиб, турли хасталикларни келтириб чиқариши мумкин.\nТиззадаги Ноутбук сперматозоидлар сонини камайтиради\nНоутбукни тиззасида ушлаб ўтиришни ёқтирадиганларда тери касалликларининг ривожланиш даражаси юқорироқ. Бундан ташқари, Нью-Йорк Давлат университетида бундай ишлаш усули эркакларнинг репродуктив қобилиятига салбий таъсир кўрсатиши аниқланди.\n10 соатли иш куни юрак муаммоларини бошлайди\nЕвропалик тадқиқотчиларнинг аниқлашича, кунига 10 ва ундан ортиқ соат ишлаш турли юрак-қон томири касалликлари, жумладан инфаркт ва стенокардия ривожланиши хавфини 60%га оширади.\nЁмон раҳбар инфаркт ва тушкунликка етказиши мумкин\nТадқиқотларнинг кўрсатишича, раҳбарнинг ўзини тутиши сурункали стресс, ортиқча ейиш, уйқу билан боғлиқ муаммолар, тушкунлик, гипертония ва бошқа юрак-қон томири касалликларига сабаб бўлиши мумкин.\nКечқурун ишлаш вазн тўплашга сабаб бўлади\nКечқурун ва тунда ишлаш одати иккинти тоифа диабети, саратон ва юрак билан муаммолар юзага келиши хавфини оширади.\nГарвард университетининг тадқиқотига кўра, кеч ухлашга ётиб, кеч турадиган одамларда лептин ишлаб чиқарилиши камаяди (иштаҳани бўғадиган гормон), аммо қонда кортизол миқдори ўсади (стресс гормони).\nКомпьютерда ишлаш кўзлар учун зарарли\nМониторни гипнозлашга уриниш, маълум вақтга бўлса-да, кўриш қобилиятини ёмонлаштиради. Кўришда юкланиш ёруғликка таъсирчанлик, кўзлар қуруқланиши ва қизариши, бош оғириғига сабаб бўлиши мумкин.\nКуёш нурининг етишмаслиги соғлом уйқудан маҳрум қилади\nАгар Сиз қуёшда кам вақт ўтказсангиз, терингиз носоғлом яшил тусга кириб, циркад ритмларингиз ўзгаради ва Сиз уйқусираган ва лоҳас бўлиб қоласиз.\nШу кунларда олимларнинг аниқлашларича, қуёш нури етишмайдиган ходимлар нотинч ва ойналар олдида ўтирадиган одамларга нисбатан шртача 46 дақиқага камроқ ухлайдилар.\nЗерикиш инфаркт ёки инсультдан ўлиш Хавфини оширади\nБу бўрттириш эмас, Сиз ҳақиқатдан ҳам ўлгунча зерикишингиз мумкин. Лондон Университет коллежи тадқиқотчиларининг тахминига кўра, зерикадиган одамлар эртароқ вафот этади ва юрак хасталиклари ҳамда инсультга кўпроқ мойил бўладилар. Бундан ташқари, зерикиш иш жойидаги бахтсиз ҳодисалар хавфини оширади.\nКлавиатура жуда хавфли бўлиши мумкин\nКлавиатура, агар унга қараб турилмаса, микроблар етиштирувчи жойга айланиши мумкин. Микробиологларнинг аниқлашларича, клавишалар устида ва орасида ваннага нисбатан беш баробарга кўпроқ микроблар бўлиши мумкин. Ушбу офис мосламасида истиқомат қилувчилар орасида ҳам озиқ-овқатдан заҳарланишга мос ичак таёқчалари, ҳам кўплаб касалликларни келтириб чиқарадиган стафилококклар мавжуд.\nОфиснинг ҳар ерида микроблар\nКлавиатура офисдаги ягона микроблар тўплайдиган нарса эмас. Лифт эшиклари ва тугмалари, ручкалар, ҳаттоки ҳамкасбларингизнинг қўллари ҳам – микроблар ҳамма ерда.\nЁзиш ихлосмандларида туннель синдроми кузатилади\nКлавиатурада кўп ишлаш кўпроқ туннель синдроми номи билан машҳур кафт канали синдромини юзага келтиради. Унинг белгилари – бармоқларда оғриқ ва санчиш, кафтларнинг увушиши.\nОчиқ турдаги офисда инфекциялар тезроқ тарқалади\nАксарият офисларда очиқ макон фойдасига тўсиқлардан воз кечилган. Бу ҳолат ҳамкасблар билан мулоқотга хизмат қилсада, аммо касалликларнинг сабабчисига айланиши ҳам мумкин.\nДаниялик олимларнинг аниқлашича, касаллик варақаларининг сони бир хонада ишлайдиган одамлар сонига тўғри пропорционал. Очиқ турдаги офисларнинг ишчилари касаллик туфайли алоҳида хона эгаларига нисбатан 62%га кўпроқ вақт ишга келмаган.\nКисқа муддатлар хотира ва таълим олиш қобилиятига салбий таъсир қилади\nҚатъий белгиланган муддатлар оқибатида юзага келадиган стресс таълим олиш қобилияти ва хотирага таъсир кўрсатади. Бу ҳақида Калифорния университетининг 2008 йилда ўтказилган тадқиқотида ёзилган.\nАлбатта, бундай қисқа муддатли стресс унинг ҳафталар ва ойларча давом этадиган касбдоши сингари зарарлидир.\nСичқончанинг доим бир жойда туриши хавфли\nАгар сичқонча доим қатъий белгиланган бир жойда турса, у билан ишлаганда Сиз фақат бир хил мушакларингизни ишлатасиз. Бу эса, ноқулайлик ва оғриқни келтириб чиқариши мумкин.\nСмартфондан ортиқча фойдаланиш қўлларга зарар етказиши мумкин\nҚўлларидан смартфонни туширмайдиган одамларнинг кўпинча бўйни ва бош бармоғи оғрийди. Бироқ, оғриқ деярли бутун қўлга тарқалиши мумкин.\nНоқулай пойабзал кўплаб муаммоларни юзага келтиради\nБаланд пошнали пойабзал бўйни бир неча сантиметрга узайтириб, ўзига бўлган ишончни оширади, аммо саломатликка зарар етказади.\nНоқулай пойабзал умуртқа, мушак оғриқлари, сурункали бош оғриқларига олиб келиши мумкин. Бундан ташқари, юриш чоғида ноқулайлик қанча кучли бўлса, Сиз кўпроқ ўтиришга ҳаракат қиласиз. Натижада, яна саломатлик билан муаммоларга учрайсиз.\n2017-08-28 15:06:00 2038 0 Манба: lifehacker.ru


Ўзбекистон ёш олимлари 20 дан ортиқ...\n22.10.2021 17:43 0 1183\nБугун бир нечта ташкилотлар ҳамкорлигида ташкил этилган Халқаро медиа ҳоллда таълим тизими ислоҳотларига оид мулоқот бўлиб ўтди.\nМулоқотда қуйидаги маълумотлар келтирилди: олий таълимдан кейинги таълим фаолиятини янада такомиллаштириш мақсадида стажёр-тадқиқотчилик ташкил этилди.\n2022 йил учун стажёр-тадқиқотчиликка 500 та, шундан, таълим йўналишидаги вазирликлар ҳузуридаги таълим ва илмий ташкилотлари учун 318 та квота ажратилган бўлиб, бу жами мақсадли докторантурага ажратилган квотанинг 63,6 фоизини ташкил этади.\n80 та олий таълим ва илмий ташкилотларнинг 231 нафар ёш олимларини 21 та хорижий давлатларга (АҚШ, Россия, Буюк Британия, Германия, Корея, Хитой ва бошқалар) 6,1 млрд. сўм маблағ ҳисобига илмий стажировкаларга юборилди.\nЖорий йилнинг 9 ойи давомида 21 та олий таълим ва илмий ташкилотларнинг 37 нафар ёш олимлари 6 та хорижий давлатларга (АҚШ, Россия, Буюк Британия, Беларусия, Латвия ва Туркия) 1,9 млрд. сўм маблағ ҳисобига илмий стажировкаларга юборилди.


Ўзбеклар жабрдийдалар рўйхатининг бошида\n17 май 2022, Тошкент вақти: 22:40\nРоссияда неофашистлар қўлида қурбон бўлаëтганларнинг аксари ўзбеклардир.\nИнсон ҳуқуқлари бўйича Москва бюроси тарқатган хабарга кўра¸ Россияда содир этилаётган миллатчилик руҳидаги қотиллик қурбонлари рўйхатининг биринчи поғонасида ўзбекистонликлар турибди.\nҲар куни иш излаб Россияга йўл олаëтган ўзбеклар оқими ҳозирча тўхтай демаяпти.\nАйни пайтда¸ Россиядан Ўзбекистонга қайтаëтган темир тобутлар сони ҳам сийраклашаëтгани йўқ.\nМана бир неча йилдирки, Россияда миллатчиларнинг қўлидан энг кўп ҳалок бўлганлар ҳам ўзбеклар бўлиб қолмоқда. Бу балки Россиядаги энг кўп меҳнат муҳожирлари ўзбеклар эканлиги билан изоҳланар? Инсон ҳуқуқлари Москва бюроси ходими Семён Чарний бу саволга тасдиқ жавоби беради.\n- Шу йилнинг саккиз ойи давомида Россияда 48 киши миллатчилар қурбони бўлди. Шундан 13 нафари ўзбеклардир. Бу рўйхатда ўзбеклардан сўнг тожиклар, қирғизлар ва бошқа миллат вакиллари келади. Ўзга миллатларга тоқатсизлик ва миллатчилик кайфияти Москва ва Москва вилоятида кучли кўриниш олмоқда. Бироқ шуни ҳам қайд қилиш керакки, миллатчилик руҳидаги қотилликлар ўтган йилга нисбатан яқин икки бараварга камайган, дейди Семён Чарний.\nИнсон ҳуқуқи ҳимоячиси фикрича, Россия ҳуқуқни муҳофаза қилиш идоралари ксенофобия, ирқчилик ва миллатчиликка қарши имкон қадар кураш олиб бораяптилар:\n- Ҳукумат бу ҳолатлардан жиддий ташвишга тушган. Шу пайтгача бир неча жиноий гуруҳлар қўлга олинди. Улар устидан маҳкама жараёнлари тугади ва бўлиб ўтмоқда¸ дейди Семëн Чарний.\nБироқ Москвадаги ўзбекистонлик муҳожирлардан бири Акромжон фикрича, бугун Россияда радикал-миллатчи гуруҳларнинг сони ошиб бормоқда. Норасмий маълумотларга кўра, уларнинг сони бугун ўн мингларни ташкил этади. Оддий ўзбек ёки тожикнинг Россия пойтахтида эмин-эркин юриши хавфли бўлиб қолди¸ дейди бу суҳбатдош.\nАкромжон: Ўзбекистонликлар доимо хавф-хатарда юрадида. Ўрмонда қўй бўри еб кетармикан деб юрадию¸ шунга ўхшашда. Ҳозир Москвада юриш хавфли. Ўтган йил Рязанда ишладик¸ бемалол юрдик. Москвада вообше беспредел.\nОзодлик: Ўзбекистонликлар кўпроқ нимадан қўрқади?\n- Биринчи ўринда милиция ушлаб кетади¸ яна тақирбошлар бор. Документ борми йўқми милицияларга¸ тақирбошларга фарқи йўқда¸ дейди Акромжон.\nМосква шаҳрининг Домодедово мавзесида ишлаб юрган қашқадарёлик Бобожон ўзбек мардикорининг пойтахт кўчаларида юришини шундай тасвирлайди:\n- Кўчаларда юриш жуда ҳам хавфли. Нима учун? Мисол учун ишдан чарчаб чиқади¸ уйигача бориш керак. Кўчаларда эса милициялар пойлаб ўтиради. Машинанинг ичидагилар қоравойни кўрдими¸ тамом¸ машинани тўхтатиб¸ вақтини олади. Текширамиз дейди¸ у дейди¸ бу дейди. Документ борми йўқми¸ уларга фарқи йўқ. Соат 12.00 бўлиб кетадими¸ 01.00 бўлиб кетадими уларни қизиқтирмайди. Пули бўлса¸ пулини олиб¸ кейин қўйиб юборади. Қўйиб юборгандан кейин уйга етиб боргунча кўчада тақирбош учраб қолмасин¸ хулиган учраб қолмасин деган минг қўрқув. Кўпчиликнинг жонига ҳам тегиб кетган бу. Шу уч-тўрт сўм топай¸ тезроқ уйга кетай деб юради кўпчилик¸ дейди Бобожон.\nБироқ Россиядаги ҳамма ўзбекистонликлар бу фикрларга қўшилмайди. Москва вилоятидаги фарғоналик меҳнат муҳожири Эшмуроднинг айтишича, у ҳали танишларидан бирор кишининг миллатчилар ҳужумига дуч келганини эшитган эмас. Унга кўра, инсоннинг бошига ҳамма бало тилидан ва ёмон хулқидан келади:\nЭшмурод: Ҳамма эркин юради¸ ҳеч ким ҳеч нарса қилмайди Худога шукур. Документингиз яхши бўлса¸ милициялар ҳам¸ бошқалар ҳам индамайди. Текшириб¸ қўйиб юборади. Одамларнинг муносабати ҳам яхши. Кечаси чиқамизми¸ кундузи чиқамизми¸ фарқи йўқ тинч. Мана биз любой жойга борамиз¸ келамиз. Бошқа жойга ишга борсак ҳам пиëда келамиз¸ тинч келамиз. Кўлларга чўмилгани борамиз. Билмадим энди кимга дуч келар экан булар. Тили ëмон бўлса¸ шунақаларга дуч келади. Ҳамма жойда ҳам одамнинг ўзига боғлиқку. Мана шу пайтгача¸ Худога шукур¸ ëмон эмасмиз.\nОзодлик: Сизлар билан бирор кишини ургани ëки бошқаси бўлмадими ҳали-а?\n- Йўқ¸ бизда унақа нарса бўлмади. Қўшнилар бизга нарса беради. Овқатларгача пишириб¸ олиб чиқиб беришади¸ дейди Эшмурод.\nИнсон ҳуқуқлари бўйича Москва бюроси ëйинлаган маълумотга кўра, Россияда янги пайдо бўлган “Пересвет” рус миллатчи-социалистлар гуруҳи ўз интернет сайтида Россия сиёсий режимига қарши уруш эълон қилган. Миллатчи-социалистлар ҳукуматни рус халқини геноцид қилаётганликда айблаб, яқинда Россия прокуратураси қошидаги Тергов қўмитасининг Москвадаги Кунцево тумани бўлимида содир этилган ўғирлик учун жавобгарликни ўз зиммасига олган.\nКузатувчиларнинг айтишларича, 90-йилларда миллатчилар ва неофашистларнинг биринчи учқунлари Россияда пайдо бўлганда Москва ҳукумати бунга етарли эътибор бермади. Оғир жиноят содир қилган миллатчилар ҳам суд залидан ё озод бўлиб ё енгил жазо олиб чиқиб кетдилар. Оқибатда¸ бу кайфиятдаги миллатчилар сони кун сайин ошиб бормоқда. Бугун эса Россия ҳукумати "қутурган ит ўз эгасини қопишидан" чўчиб қолган кўринади.


Зиданга янги иш топилди\n17 февраль, 2021, 10:10\nТеглар:Ювентус | Зинедин Зидан | Андреа Пирло\nЗиданнинг қарори қандай бўлади?\n“Ювентус” клуби Андреа Пирло қўл остида сўнгги йиллардаги энг паст кўрсаткичларни қайд этмоқда. Бу Турин суперклуби хўжайинларини қониқтирмаяпти. Ёш мураббийга тажриба етишмаётгани яққол сезилиб турибди.\nШу боис, “Юве” раҳбарияти жамоага “Реал”ни бошқараётган Зинедин Зиданни олиб келишни режалаштирмоқда. Улар бу борада франциялик мутахассис билан музокараларни бошлаб юборгани айтилмоқда.\nЗинедин Зидан бошчилигидаги “Реал” ўтган мавсум Испания чемпионлиги қўлга киритган ва бу йил ҳам бош совринга асосий даъвогарлардан ҳисобланади. Шунга қарамай, Зиданнинг ҳам “Қироллик клуби”дан кетиши ҳақидаги хабарлар кўп тарқатилмоқда. Демак, 48-ёшли мутахассис Мадриддан кетган тақдирда ҳам ишсиз қолмайдиган кўринади.\n“Барса” Пирлонинг ишонган ўйинчисига харидор


Анвар қори: тасвири ТВ да¸ўзи касалхонада\n29 ноябр 2021, Тошкент вақти: 10:35\nToшкент шаҳар имом хатиби Анвар қори Турсунов¸ Ўзбекистонда фаолияти таъқиқланган диний оқимлар бўйича эксперт ҳисобланади.\nЎзбек матбуотида Тошкент шаҳар имом-хатиби Анвар қори Турсуновнинг ўтган ой пичоқлаб кетилгани ҳақда лом-мим дейилмаëтган бир кезда¸ 23 август оқшомида имомнинг суиқасддан аввал ëзилган чиқиши Ўзбекистон телеканалида намойиш этилди.\nАйни пайтда Анвар қори Турсунов ўзига келмоқда¸ аммо телевизорга чиқишга ҳоли йўқ, дейди уни бориб кўрган сафдоши, таниқли дин олими, шайx Абдулазиз Мансур.\nАбдулазиз Мансур: Биз бориб¸ кўриб келдик. Аҳволлари яхши¸ лекин ҳозирча ишга чиқа олмайдилар. Уйларида дам олаяптилар.\nОзодлик: Телевизорга чиққанларичи?\nАбдулазиз Мансур: Бу такрорий кўрсатув эди. Олдин ëзилган эди бу. Ҳали яхши тузалиб¸ эфирга чиқадиган даражага келганлари йўқ. Ҳали ишга чиқмайдилар. Ëтишлари¸ даволанишлари керак. Ҳамма нарса жойида¸ гапираяптилар. Бу бўлиб ўтган ишдан кейин озгина дам олиш керакку. Дарров ишга чиқиб кетса бўлмайди.\nОзодлик: Гумон қилиниб¸ 16 нафар киши қўлга олинди¸ деган гаплар юрибди. Бунга аниқлик кирита оласизми?\nАбдулазиз Мансур: Биз эшитмадик бу ҳақда. Ҳали расмий эълон қилингани йўқ. Бу тўғрида бир нарса дея олмаймиз. Қўлга олинди¸ деган гапни эшитдик биз ҳам. “Тергов кетаяпти” дейишди. Уларнинг кимлиги ҳали эълон қилингани йўқ.\nОзодлик: Биздан ҳамма ëқдаги мухлисларимиз сўрашаяптида.\nАбдулазиз Мансур: Биздан ҳам сўрашади. Соҳамиз бир бўлгани учун биздан ҳам кўп сўрашади. Энди асоссиз¸ тахминий гапларни гапириб бўлмайдида.\nОзодлик: Энди “Аҳволлари яхшиланаяпти. Соғликлари яхшиланаяпти” деган..\n- Бу тўғри. Аҳволлари кундан кунга яхшиланиб бораяпти. Яқин ўртада ишга чиқиб кетадилар¸ иншооллоҳ¸ дейди Абдулазиз Мансур.\nБиз имомнинг ўзи билан боғланишга ҳаракат қилдик¸ аммо гўшакни имом Анвар қорининг ëрдамчиларидан бири кўтарди ва ëнидагилар билан маслаҳатлашгач¸ Озодлик мухбирига маълумот беришга рози бўлди.\n- Лаббай¸ эшитаман.\nОзодлик: Мана кеча Анвар қори телевизорга чиқдилар. Аҳволлари яхшиландими¸ деб сўрамоқчи эдик.\n- Аҳволлари яхши. Анча тузуклар. Ҳозир ўзларини яхши ҳис қилаяптилар. Жароҳатлари битиб қолган.\nОзодлик: Ҳозир у киши касалхонадами ëки уйларига кетдиларми?\n- Мен бу ҳақда маълумот бера олмайман.\nОзодлик: Соғликлари яхши деб айтсак бўладими?\n- Албатта бўлади. Соғликлари борасида ҳеч қанақа хавотирга ўрин йўқ. Соғликлари жуда яхши. Ҳамма жароҳатлари битган¸ дея оламиз.\nОзодлик: Ўзлари гапира оладиларми бизларга?\n- Йўқ¸ мен ҳозир боғлаб бера олмайман. Ҳозир дам олишлари учун имкон қадар тинч шароит талаб қилинмоқда. Шунинг учун безовта қила олмайман.\nОзодлик: Кеча эфирга Анвар қори иштирокида олдин ëзилган кўрсатув берилган экан. Шунинг боисини сўраб бера оласизми?\n- Унисини билмадим¸ деди Анвар қорининг ëрдамчиларидан бири.\nЭслатиб ўтамиз¸ 23 август оқшоми Ўзбекистон телеканалида Анвар Турсунов пичоқланишидан олдин тасвирга олинган кўрсатув эфирга узатилган.\nАммо на кўрсатув ичида ва на кўрсатувдан олдин Анвар қори Турсуновга қилинган қасд ҳақида гапирилмаган.\nАйни пайтда ўзбек расмий оммавий ахборот воситалари Анвар қори Турсунов пичоқлангани хабарини ҳеч бир тарзда эълон қилгани йўқ.\n“Ўзтелерадиокомпания” ходимларидан бирининг Озодликка айтишича¸ Анвар қори пичоқланганлигини ҳақида наинки эфирдан гапириш¸ балки журналистларнинг ўзаро суҳбатида ҳам бу мавзунинг тилга олинишига таъқиқ қўйилган.\nЎзбекистондаги диний вазиятни кузатаëтган “Форум 18” идораси вакили Феликс Корлига кўра¸ ўзбек мулозимлари Анвар қорига қилинган тажовузни эълон қилишганидан кейин туғиладиган саволлардан қўрқмоқда.\n- Бундай саволлар эса жуда кўп. Чунки Анвар Турсунов Ҳизбут-Таҳрир дея ëки Ўзбекистон исломий ҳаракатига аъзо дея кўрилган фуқароларнинг диний қарашлари бўйича экспертиза хулосалари бериб келган бир имомдир¸ дейди Феликс Корли.\nКорлига кўра¸ имомлар ҳам билвосита ҳукумат тарафидан тайинлаб қўйиладиган Ўзбекистонда диндорлар билан боғлиқ ахборотнинг четга сизмаслиги махсус хизматлар зиммасида.\n- Агар Анвар қори Турсуновдай таниқли имом бирдан телевизорда кўринмай қолса¸ одамлар орасида ҳукумат истамаган миш-мишлар тарқалмасин¸ деб шундай қилишди чоғи. Бу ҳолат мулозимларнинг қори билан боғлиқ вазиятни яширишга уринаëтганига бир мисолдир¸ дейди Феликс Корли.\nҒарблик бу кузатувчига кўра¸ яқин Ўзбекистон тарихида диндорларнинг пичоқлаб кетилиши илк марта кузатилмоқда.\nГувоҳларнинг Озодликка билдиришича¸ 7 август куни Жума намози олдидан қилинган маърузаларда Тошкент масжидларининг имом-хатибларига мусулмонларни пойтахт бош имом-хатиби Анвар қори Турсунов ҳақидаги ўринсиз мишмишлардан тийилишга чақириш тавсия қилинган.\nТошкент шаҳар бош имом-хатиби Анвар қори Турсунов 31 июл куни ўзи истиқомат қиладиган Янгиобод маҳалласида пичоқлаб кетилган ва бу воқеа Ўзбекистон, хусусан, пойтахт Тошкентда турли мишмишларнинг урчишига сабаб бўлган эди.


2022 йилги Осиё ўйинларининг тимсоллари эълон қилинди\nҲар тўрт йилда бутун Осиё бўйлаб ўтказиладиган нуфузли мусобақалардан бири Осиё ўйинларининг навбатдагисига Хитойнинг Ханжоу шаҳри мезбонлик қилади. Кеча ушбу мусобақанинг расмий тимсоллари танланди.\nУнга кўра, «Ақлли учлик» номи билан машҳур бўлган спорт маҳсулоти 2022 йил бўлиб ўтадиган Осиё ўйинларининг расмий тимсолларига айланди.\nКонконг, Лянлян ва Ченчен номидаги роботлар ўзларида шаҳарнинг ЮНEСКОнинг Бутунжаҳон мерос объектларига кирган ҳудудларини тасвирлашган. Коронавирус пандемияси сабаб тақдимот рақамли очилиш маросими шаклида ўтказилди.\nБиринчи «Cонгcонг» роботи Лянчжоу шаҳридаги археологик харобаларни тақдим қилади. Унинг номи ушбу ҳудуддан топилган нефрит туридан олинган. Топилманинг ёши 5000 йилдан ортиқ бўлиб, унинг шарафи билан тимсолл ер ва ҳосилнинг асоси бўлмиш сариқ рангни ўзида жилолаган.\nИккинчи робот «Лианлиан» бўлиб, ўзида Ғарбий кўлни тасвирлайди. Унинг номи лотос баргларига тўла, яшилга бурканган кўлни, ҳаёт ва табиатни англатади.\nУчинчи робот «Ченчен» Пекин-Ханжоу Катта каналининг рамзидир. Унинг номи Катта Ханжоу каналида жойлашган ва муҳим бино Гунчхен кўпригидаги олинган. Робот илм-фан ва техникани ифодаловчи кўк ранг билан бўялган.\nОчилиш маросимида сўз олган бошқарув қўмита раиси Ража Рандхир Сингх тимсоллар замонавий дунё онгини ва келажак энергиясини билдиришини айтиб ўтди. тимсоллар ёрқин ва мазмунга бой, улар Хитой маданияти, Ханжоу шаҳри ва Осиё қитъаси руҳини бирлаштирган”, – деди Сингх.\nМаскотлар тақдим қилингандан кейин 20 дақиқалик онлайн рақс ва маданий чиқишларни ўз ичига олган маросим бўлиб ўтди. Ташкилий қўмитага Хитой санъат академияси ўқитувчилари Чжан Вен ва Ян Хонг томонидан яратилган сўнгги робот қаҳрамонлари билан маскот эскизлари учун жами 4633 та мурожаат келиб тушган.\nЭслатиб ўтамиз, 2022 йил Ханжоу шаҳрида ўтадиган 19-Осиё ўйинлари 10-25 сентябрь кунлари бўлиб ўтади.\nСузиш бўйича икки карра Марказий Осиё ўйинлари ғолиби, Осиё-Океания...


Ўш мэрияси шанбаликка чиқмаганларни жазолашни ваъда қилди | ҚИРҒИЗИСТОН ЯНГИЛИКЛАРИ\nЎш мэрияси шанбаликка чиқмаганларни жазолашни ваъда қилди\nЎш вице-мэри Иляз Ражапов икки ойлик шанбаликнинг ҳар кунида ўшликлар ўз уйлари атрофини тозалашга чиқишлари кераклигини айтди. Шанбаликдан бош тортганларни мэрия жазоламоқчи, бироқ ҳуқуқ ҳимоячилари буни давлат қонунларини бузиш қатори баҳолашди.\nРажапов ташаббуси Ўш шаҳри ва аҳоли пунктларини ободонлаштириш бўйича жорий ой бошида бошланган “икки ойлик” шанбаликлар доирасида янгради.\nЎш мэрияси 12 март куни “икки ойлик” шанбалик сўнггигача тозалаш ишлари ҳар куни давом этишини ва унда иштирок этишни хоҳламаган яшовчилар жазоланишини билдириб матбуот релизи тарқатди.\nВице-мэр Ражапов Kloop.kg билан суҳбатда шанбаликка иштирок этмаётган яшовчилар учун энг камида сув ўчирилиши мумкинлигини билдирди.\nБундан ўзга жарималар ўлчамини шаҳар мэрияси маъмурий ҳуқуқбузарликлар Кодексига мувофиқ аниқлашини айтди мулозим.\nУ шанбаликка чиқмаган шаҳарликлар айнан қайси моддани бузганликда айбланишини айта олмади, бироқ бу санитар нормаларга боғлиқ бўлишини қўшиб ўтди.\n«Санитар ҳолатни бузганлик бўйича акт тузилади. Шаҳарда биринчи қоидабузарлик учун огоҳлантирувчи, иккинчиси учун эса жарима солиши мумкин бўлган маъмурий комиссия бор», — деди вице-мэр.\nҲуқуқ ҳимоячиси Толекан Исмаилова шанбаликка аҳолини зўрлаб олиб чиқишни “ахлоқ қоидаларига хилофлик ва фуқаролар ҳуқуқларини бузишлик” деб атади.\n«Бу эски даврни, совет замонларида юзлаб одамларни мажбуран шанбаликка олиб боришганини эслатади. Қонунийликни бузган мутасаддилар жазоланиши керак», — дейди у.\nИсмаиловани «Кылым шамы» ҳуқуқ маркази бошчиси Азиза Абдирасулова ҳам қўллайди. Ҳуқуқ ҳимоячисига кўра, шанбаликларни аҳолининг ўзи ўз хоҳиши билан уюштириши керак.\n«Мажбурлаш тартибини қўлламаган бўлардим. Бироқ шаҳарликларнинг ўзалари тозалик Ўш шаҳрига эмас, балки ўзларига керак эканини билишлари керак», — дейди Абдирасулова.\nАммо вице-мэр Ражапов Ўш ҳукумати аҳолини тозалаш ишларига жалб этишнинг ўзга чорасини қолмагани учун бу қарорга қадам қўйганини айтади.\n«Нега энди одамлар ўз уйлари атрофини тозаламаслиги керак? Агар уйи олдини тозаламаса нима қилиш керак? Албатта бу [сувни ўчириш] нормал ҳол, бироқ биз қонунга мувофиқ жарималар соламиз», — деди Ражапов Kloop.kg билан суҳбатда.\nKloop.kg мухбирларининг ўшликлар орасида олиб борган сўровномаси аҳолининг аксар қисми мэрия ташаббусига ижобий ёндошишини кўрсатди.\nЎш мактабларининг бирида ишловчи Элмира Кенешбаева шанбаликларга ўқувчиларни жалб этишни нотўғри деб ҳисоблайди.\n«Ҳар бир одам ўз атрофини тозалаши керак. Кўп ҳолларда ўқувчиларни кўча тозалашга жалб этишади, ўқитувчилар дарсни узишга мажбур бўлишади», — дейди у.\nЎшлик Гулзат Газиева ҳам шанбаликларга ижобий ёндошишини, бироқ шаҳарни ободонлаштириш иш вақтида бўлмаслиги кераклигини айтади.\n“Икки ойлик” ободонлаштириш доирасидаги биринчи шанбалик 4 март куни ўтказилди ва унга шаҳарнинг барча махсус техникаси жалб этилди.\nАввалги мақолаМихаил Галустян: Депутат Бакир уулуда юмор туйғуси «йўқ»\nНавбатдаги мақолаСобиқ министр Сабиров очлик эълон қилди